b"\n_START_ARTICLE_\nBullmastiff\n_START_SECTION_\nHistorikk\n_START_PARAGRAPH_\nBullmastiff er opprinnelig en engelsk rase. Typen oppsto for omkring 150 \xc3\xa5r siden, gjennom krysning mellom mastiff og bulldogg. Det b\xc3\xb8r dog nevnes at det ikke er den bulldogen som er idag, da den opprinnelig var st\xc3\xb8rre._NEWLINE_KC anerkjente typen som egen hunderase i 1924._NEWLINE_Den engelske overklassen var i tidligere tider sv\xc3\xa6rt glad i \xc3\xa5 drive jakt, og satte ut store mengder vilt i omr\xc3\xa5dene rundt herreg\xc3\xa5rdene. Godseierne hadde egne ansatte som hadde som oppgave \xc3\xa5 beskytte viltet mot krypskyttere. Det var mye fattigdom blant befolkningen, s\xc3\xa5 krypskyting var en fristende m\xc3\xa5te for matauk, selv om man risikerte d\xc3\xb8dsstraff._NEWLINE_I begynnelsen gikk denne hundetypen under tilnavn et \xc2\xabgamekeeper's night dog\xc2\xbb (skogvokterens natthund). Og den ble popul\xc3\xa6r som vakhund p\xc3\xa5 de engelske jaktgodsene._NEWLINE_Norsk Bullmastiff Klubb ble stiftet i 1987 med blant annet Inger Dahle i spissen og er tilsluttet Norsk Kennel Klub. Klubben arrangerer spesialutstilling har medlemsm\xc3\xb8ter og foredragskvelder. Den har sitt eget tidsskrift; Bull-shot, som kommer ut med 4 nummer hvert \xc3\xa5r. _NEWLINE_Oppdrettet i Norge er lite, men stabilt.\n_START_SECTION_\nBeskrivelse\n_START_PARAGRAPH_\nBullmastiff skal gi inntrykk av stor styrke uten \xc3\xa5 virke klumpete. Hodet er viktig for helhetsinntrykket. Skallen og nakkens omkrets skal v\xc3\xa6re lik mankeh\xc3\xb8yden. Nesepartiet skal v\xc3\xa6re kort, snutens lengde skal v\xc3\xa6re 1/3 av hele lengden, fra snutespiss til knollen. Sett forfra skal nesepartiet v\xc3\xa6re bredt. Hunden skal ha en m\xc3\xb8rk maske som dekker nesepartiet og omr\xc3\xa5det rundt \xc3\xb8ynene. \xc3\x98rene skal v\xc3\xa6re sm\xc3\xa5 og V-formet, de skal ha en m\xc3\xb8rkere farge enn kroppen. \xc3\x98ynene skal v\xc3\xa6re m\xc3\xb8rke eller n\xc3\xb8ttebrune, middels store og plassert lengre fra hverandre enn nesepartiets bredde. Mankeh\xc3\xb8yde for hannhunder er 64\xe2\x80\x9369 cm, og for tisper 61\xe2\x80\x9366 cm. Vekten for hannhunder er 50\xe2\x80\x9359 kg, for tisper er vekten 41-50 kg. Pelsen skal v\xc3\xa6re kort og tett. Alle nyanser av r\xc3\xb8d, fawn (gul) og brindle (tigret) er tillatt._NEWLINE_Det er viktig at hunden beveger seg uanstrengt og smidig til tross for sin imponerende st\xc3\xb8rrelse og fysikk. Bullmastiffer er som regel ikke ferdig utvokst f\xc3\xb8r de er ca. 3 \xc3\xa5r gamle.\n_START_SECTION_\nLynne\n_START_PARAGRAPH_\nBullmastiff er en hunderase med sterk selvtillit. Den er trygg og modig og har normalt et kj\xc3\xa6rlig lynne. I en familiesituasjon vil den lett tilpasse seg familiens rytme. Den er ikke like avhengig av faste rutiner som enkelte andre raser kan v\xc3\xa6re._NEWLINE_Hva s\xc3\xb8vn ang\xc3\xa5r, s\xc3\xa5 er det ikke uvanlig at de foretrekker \xc3\xa5 sove lenge.\n_START_SECTION_\nBrukshundegenskaper\n_START_PARAGRAPH_\nBullmastiff er ikke en typisk brukshund i Norge, selv om den har gode egenskaper som blant annet vakthund. Rasen holdes helst som familiehund._NEWLINE_Den m\xc3\xa5 ikke trenes opp til vakthund, da disse egenskapene er medf\xc3\xb8dt i Bullmastiffen. Den er s\xc3\xa5nn sett en ypperlig vakthund nettopp av den grunn.\n_START_SECTION_\nHD/AA\n_START_PARAGRAPH_\nHofteleddsdysplasi og albueleddsartrose forekommer. Ca 50% av hundene er fri for HD. Kneleddene er utsatte for belastningsskader p\xc3\xa5 grunn av rasens tyngde. Skader kan forebygges ved \xc3\xa5 holde hunden slank og i god trim hele livet.\n_START_SECTION_\nAtaxi\n_START_PARAGRAPH_\nDette er en sykdom som rammer en del av lillehjernen. Arvegangen er ikke helt kjent, man antar at den er polygenetisk og recessiv. Valpene kan se normale ut ved leveringsalder, men kan siden utvikle problemer med blant annet balansen og koordinasjon. Sykdommen er d\xc3\xb8delig, valpene d\xc3\xb8r (eller m\xc3\xa5 avlives) f\xc3\xb8r de har fylt 6 m\xc3\xa5neder. _NEWLINE_Sykdommen ble p\xc3\xa5vist i England p\xc3\xa5 begynnelsen av 1970-tallet og i Norge hadde vi 3 tilfeller p\xc3\xa5 1980-tallet. I Norge er alle kjente b\xc3\xa6rere av sykdommen samt deres foreldre og kulls\xc3\xb8sken tatt ut av avl.\n_START_SECTION_\nHudproblemer\n_START_PARAGRAPH_\nHudproblemer forekommer hos bullmastiff. I en helseunders\xc3\xb8kelse foretatt p\xc3\xa5 300 hunder over en periode p\xc3\xa5 10 \xc3\xa5r fikk en betydelig andel av hundene problemer med v\xc3\xa5teksem, furunkulose og \xc3\xb8rebetennelser. Tisper var dessuten utsatt for livmorbetennelse.\n_START_SECTION_\nKreft\n_START_PARAGRAPH_\nAlle typer kreft er fremtredende, lymfer, blod og ben. Forekomsten av jurkreft er lavere enn hundepopulasjonene for \xc3\xb8vrig."